Sorin Grindeanu anunță încă un lot scos la licitație pentru Autostrada A8
- Bianca Ion
- 29 martie 2024, 10:44
Sorin Grindeanu a anunțat încă un loc scos la licitație din secțiunea montană a Autostrăzii A8.
Anunțul lui Sorin Grindeanu referitor la A8
Documentația pentru construcția lotului Miercurea Nirajului-Sărățeni a fost trimisă deja spre validare, potrivit anunțului făcut de Sorin Grindeanu.
"Pe traseul acestui lot de autostradă vor fi construite inclusiv două tuneluri cu o lungime totală de 1,07 km. Contractul prevede o perioadă de maximum 30 de luni (6 luni proiectare și 24 de luni execuție), iar finanțarea va fi asigurată prin Programul Transport (PT) 2021-2027. După validarea documentației de atribuire, va fi publicat anunțul de participare la licitație în cadrul căruia va fi precizată și valoarea estimată a contractului", spune ministrul Transporturilor, pe pagina sa de Facebook.
Conform anunțului făcut de Ministrul Transporturilor, contractul va fi preluat de la CNAIR în termen de 30 de zile de la finalizarea procedurii de achiziție publică. De implementare se va ocupa Compania pentru Investiții Rutiere.
O nouă autostradă este în plan
Totodată, Sorin Grindeanu a mai anunțat că s-au făcut primii pași pentru construcția unei autostrăzi în zona de sud. Noul drum de mare viteză va face legătura între Craiova şi Târgu Jiu.
Guvernul a aprobat indicatorii tehnico-economici pentru viitoarul drum de mare viteză care va face legătura între Craiova şi Târgu Jiu. Ministrul Transporturilor a precizat că secțiunea Craiova- Filiaşi (51,5 km) va avea profil de autostradă, iar secţiunea Filiaşi- Târgu Jiu (58,6 km) de drum expres.
"Construcţia unui nou drum de mare viteză are finanţarea asigurată! Ruta de mare viteză dintre Craiova şi Târgu Jiu (110,1 km) va fi formată din două secţiuni cu profiluri diferite (stabilite în baza valorilor de trafic rutier). Pentru a putea fi demarată licitaţia şi ulterior construcţia au fost astăzi, aprobaţi de Guvern, indicatorii tehnico-economici atât pentru secţiunea Craiova - Filiaşi (51,5 km), care va avea profil de autostradă, cât şi pentru secţiunea Filiaşi - Târgu Jiu (58,6 km), care va avea profil de drum expres", a scris ministrul Transporturilor pe Facebook.
Potrivit lui Sorin Grindeanu, construcția drumului de mare viteză va avea finanțare prin Programul Transport (PT) 2021-2027. În cadrul procedurilor desfăşurate până în prezent a fost obţinut Acordul de mediu nr. 5 din 28.12.2023, emis de Agenţia pentru Protecţia Mediului.
Sorin Grindeanu anunță dezvoltarea infrastructurii rutiere de transport
Construcția noii autostrăzi și a Drumului Expres Filiași – Târgu Jiu vor permite dezvoltarea intrastructurii rutiere de transport, susține Sorin Grindeanu. Astfel, autoturismele care vor tranzita ruta aceasta vor economisi timp.
Ministerul Transporturilor a mai anunțat că noile drumuri au ca scop și reducerea poluării din zonă, precum și reducerea accidentelor.
Valoarea totală a investiţiei a fost estimată la peste 16,5 miliarde de lei, iar finanțarea va fi asigurată din fonduri externe nerambursabile. Este vorba despre Programul Transport (PT) 2021 - 2027. O altă parte a finanțării va fi asigurată de la bugetul de stat, prin Ministerul Transporturilor și Infrastructurii, condus de Sorin Grindeanu.